|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság** **2024. november 18-ai rendes ülésére**

|  |  |
| --- | --- |
| **Tárgy:** | Döntés az Önkormányzat fenntartásában működő óvodák szervezeti és működési szabályzatainak elfogadásáról |

**Készítette:**

Tóth Tímea

köznevelési referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

A nemzeti köznevelésről szóló 2011. évi CXC. törvény 25. § (1) bekezdése alapján a köznevelési intézmény működésére, belső és külső kapcsolataira vonatkozó rendelkezéseket a szervezeti és működési szabályzat (a továbbiakban: SZMSZ) határozza meg. Az SZMSZ-t az igazgató a nevelőtestület bevonásával készíti el és az intézmény honlapján közzéteszi. Az SZMSZ-t a fenntartó hagyja jóvá.

Budapest Főváros VII. kerület Erzsébetváros Önkormányzatának Képviselő-testülete a 285/2023. (IX.20.) határozatával arról döntött, hogy a 2023/2024-es nevelési évtől visszavonásig az önkormányzat fenntartásában működő óvodák SZMSZ-ének, pedagógiai programjának, éves munkatervének, továbbképzési programjának jóváhagyásával; a nevelési-oktatási intézmény munkáját átfogó elemzések, értékelések, beszámolók elfogadásával; valamint a házirend ellenőrzésével kapcsolatos jogkörét átruházza a Művelődési, Kulturális és Szociális Bizottságra *(előterjesztés 1. melléklete).*

A pedagógusok új életpályájáról szóló 2023. évi LII. törvény, a pedagógusok új életpályájáról szóló [2023. évi LII. törvény](https://njt.hu/jogszabaly/2023-52-00-00) végrehajtásáról szóló 401/2023. (VIII. 30.) Korm. rendelet, valamint e jogszabályokkal összefüggésben a nemzeti köznevelésről szóló 2011. évi CXC. törvényben bekövetkezett módosítások indokolttá tették az Önkormányzat fenntartásában működő óvodák szakmai alapdokumentumai, köztük az SZMSZ felülvizsgálatát, mely vizsgálat 2024. májusában valósult meg. *A Képviselő testület erről szóló 115/2024. (V.21.) határozata az előterjesztés 2. mellékletét képezi.*

A jogszabályi rendelkezések változásainak megfelelően az SZMSZ-ekben az alapító okiratra, az igazgató felelősségi és feladatkörére, valamint a nevelőtestület döntési és véleményezési jogkörére vonatkozó rendelkezések kerültek módosításra. Ugyanakkor 2024. májusában felmerült a dokumentumok teljes átdolgozásának igénye, ezért a 115/2024. (V.21.) határozat 10. pontja 2024. november 30-ai határidővel előírta az igazgatók számára az SZMSZ-ek részletes felülvizsgálatának elvégzését.

A nevelési-oktatási intézmény SZMSZ-ének kötelező tartalmi elemeit az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 13. § (1) bekezdése, valamint a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (a továbbiakban: EMMI rendelet) 4. § (1) bekezdése határozza meg.

Az Ávr. 13. § (1) bekezdése alapján az óvodai SZMSZ-nek tartalmaznia kell:

1. a költségvetési szerv alapító okiratának keltét, számát, az alapítás időpontját,
2. az ellátandó, és a kormányzati funkció szerint besorolt alaptevékenységek, rendszeresen ellátott vállalkozási tevékenységek megjelölését,
3. azon gazdálkodó szervezetek részletes felsorolását, amelyek tekintetében a költségvetési szerv alapítói, tulajdonosi (tagsági, részvényesi) jogokat gyakorol,
4. a szervezeti felépítést és a működés rendjét, a szervezeti egységek – ezen belül a gazdasági szervezet – megnevezését, feladatait, a költségvetési szerv szervezeti ábráját,
5. azon ügyköröket, amelyek során a szervezeti egységek vezetői a költségvetési szerv képviselőjeként járhatnak el,
6. a szervezeti és működési szabályzatban nevesített munkakörökhöz tartozó feladat- és hatásköröket, a hatáskörök gyakorlásának módját, a helyettesítés rendjét (ideértve – a költségvetési szerv vezetőjének és gazdasági vezetőjének akadályoztatása esetén, vagy ha a tisztség ideiglenesen nincs betöltve – az általános helyettesítés rendjét), az ezekhez kapcsolódó felelősségi szabályokat,
7. jogszabályban meghatározott kivétellel a munkáltatói jogok gyakorlásának – ideértve az átruházott munkáltatói jogokat is – rendjét, és
8. azoknak a költségvetési szerveknek a felsorolását, amelyek tekintetében a költségvetési szerv az [Áht. 10. § (4a) és (4b) bekezdése](https://njt.hu/jogszabaly/2011-195-00-00) alapján a 9. § (1) bekezdése szerinti feladatokat ellátja.

Az EMMI rendelet 4. § (1) bekezdése alapján az óvodai SZMSZ-nek tartalmaznia kell:

* 1. a működés rendjét, ezen belül a gyermekeknek, a tanulóknak, az alkalmazottaknak és a vezetőknek a nevelési-oktatási intézményben való benntartózkodásának rendjét,
  2. a pedagógiai munka belső ellenőrzésének rendjét,
  3. a belépés és benntartózkodás rendjét azok részére, akik nem állnak jogviszonyban a nevelési-oktatási intézménnyel,
  4. a vezetők és a szervezeti egységek közötti kapcsolattartás rendjét, formáját, továbbá a vezetők közötti feladatmegosztást, a kiadmányozás és a képviselet szabályait, a szervezeti egységek közötti kapcsolattartás rendjét,
  5. az igazgató vagy igazgatóhelyettes akadályoztatása esetén a helyettesítés rendjét,
  6. a vezetők és az iskolaszék, az óvodaszék, a kollégiumi szék, az intézményi tanács, valamint az óvodai, iskolai, kollégiumi szülői szervezet, közösség közötti kapcsolattartás formáját, rendjét,
  7. a nevelőtestület feladatkörébe tartozó ügyek átruházására, továbbá a feladatok ellátásával megbízott beszámolására vonatkozó rendelkezéseket,
  8. a külső kapcsolatok rendszerét, formáját és módját, beleértve a pedagógiai szakszolgálatokkal, a pedagógiai szakmai szolgáltatokkal, a gyermekjóléti szolgálattal, valamint az iskola-egészségügyi ellátást, illetve a tartós gyógykezelés alatt álló gyermek, tanuló egészségügyi ellátását biztosító egészségügyi szolgáltatóval való kapcsolattartást,
  9. az ünnepélyek, megemlékezések rendjét, a hagyományok ápolásával kapcsolatos feladatokat,
  10. a szakmai munkaközösségek együttműködését, kapcsolattartásának rendjét, részvételét a pedagógusok munkájának segítésében,
  11. a rendszeres egészségügyi felügyelet és ellátás rendjét,
  12. az intézményi védő, óvó előírásokat,
  13. bármely rendkívüli esemény esetén szükséges teendőket,
  14. annak meghatározását, hogy hol, milyen időpontban lehet tájékoztatást kérni a pedagógiai programról,
  15. azokat az ügyeket, amelyekben a szülői szervezetet, közösséget az SZMSZ véleményezési joggal ruházza fel,
  16. az elektronikus úton előállított papíralapú nyomtatványok hitelesítésének rendjét,
  17. az elektronikus úton előállított, hitelesített és tárolt dokumentumok kezelési rendjét,
  18. az igazgató feladat- és hatásköréből leadott feladat- és hatásköröket, munkaköri leírás-mintákat,
  19. mindazokat a kérdéseket, amelyek meghatározását jogszabály előírja, továbbá a nevelési-oktatási intézmény működésével összefüggő minden olyan kérdést, amelyet jogszabály rendelkezése alapján készített szabályzatban nem kell, vagy nem lehet szabályozni,

Az igazgatók elkészítették és a fenntartónak jóváhagyásra benyújtották az új, átdolgozott SZMSZ-eiket (*határozati javaslat 1-7. melléklete*). Az átdolgozás célja és lényege a logikusabb, átláthatóbb és egységesebb szerkezeti felépítés kialakítása, a dokumentumokban található ismétlések megszüntetése és a tartalmi szabályozók megfogalmazásának optimalizálása volt. Az átláthatóság és a későbbi könnyebb kezelhetőség érdekében minden óvoda SZMSZ-e azonos tartalmi sorrenddel rendelkezik, és magában foglalja a jogszabályokban felsorolt kötelező tartalmi elemeket.

Kérem a Tisztelt Bizottságot az előterjesztés megtárgyalására és a határozati javaslat elfogadására!

**Határozati javaslat**

**Budapest Főváros VII. kerület Erzsébetváros Önkormányzat Képviselő-testületének Művelődési, Kulturális és Szociális Bizottságának …../2024. (XI.18.) határozata az Önkormányzat fenntartásában működő óvodák szervezeti és működési szabályzatainak elfogadásáról**

Budapest Főváros VII. kerület Erzsébetváros Önkormányzat Képviselő-testületének Művelődési, Kulturális és Szociális Bizottsága úgy dönt, hogy

1. az Erzsébetvárosi Bóbita Óvoda szervezeti és működési szabályzatát a határozat 1. számú melléklete szerinti tartalommal jóváhagyja,

2. az Erzsébetvárosi Brunszvik Teréz Óvoda szervezeti és működési szabályzatát a határozat 2. számú melléklete szerinti tartalommal jóváhagyja,

3. az Erzsébetvárosi Csicsergő Óvoda szervezeti és működési szabályzatát a határozat 3. számú melléklete szerinti tartalommal jóváhagyja,

4. az Erzsébetvárosi Dob Óvoda szervezeti és működési szabályzatát a határozat 4. számú melléklete szerinti tartalommal jóváhagyja,

5. az Erzsébetvárosi Kópévár Óvoda szervezeti és működési szabályzatát a határozat 5. számú melléklete szerinti tartalommal jóváhagyja,

6. az Erzsébetvárosi Magonc Óvoda szervezeti és működési szabályzatát a határozat 6. számú melléklete szerinti tartalommal jóváhagyja,

7. az Erzsébetvárosi Nefelejcs Óvoda szervezeti és működési szabályzatát a határozat 7. számú melléklete szerinti tartalommal jóváhagyja,

8. felhatalmazza a polgármestert a kerületi óvodák jelen határozat 1-7. pontjában meghatározott szervezeti és működési szabályzatának aláírására.

**Felelős:** Niedermüller Péter polgármester

**Határidő:** 1-7. pont esetében:2024. november 18.

8. pont esetében: 2024. december 31.

Budapest, 2024. november 7.

Gyuris Gabriella

irodavezető

Előterjesztés melléklete:

1. Képviselő-testület 285/2023. (IX.20.) határozata
2. Képviselő-testület 115/2024. (V.21.) határozata

Határozati javaslat melléklete:

1. Az Erzsébetvárosi Bóbita Óvoda szervezeti és működési szabályzata
2. Az Erzsébetvárosi Brunszvik Teréz Óvoda szervezeti és működési szabályzata
3. Az Erzsébetvárosi Csicsergő Óvoda szervezeti és működési szabályzata
4. Az Erzsébetvárosi Dob Óvoda szervezeti és működési szabályzata
5. Az Erzsébetvárosi Kópévár Óvoda szervezeti és működési szabályzata
6. Az Erzsébetvárosi Magonc Óvoda szervezeti és működési szabályzata
7. Az Erzsébetvárosi Nefelejcs Óvoda szervezeti és működési szabályzata