|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám: Napirendi pont: ….

**ELŐTERJESZTÉS**

**A Művelődési, Kulturális és Szociális Bizottság2024. november 18 - ai rendes**

**ülésére**

|  |  |
| --- | --- |
| **Tárgy:** | Javaslat pályázat kiírására civil szervezetek számára az esélyegyenlőségi programok megvalósítására |

**Készítette:**

Czikora Petra

irodavezető-helyettes

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

Tisztelt Bizottság!

A Képviselő-testület 36/2024. (II.21.) határozatával elfogadta az Önkormányzat következő öt évre szóló Helyi Esélyegyenlőségi Programját (a továbbiakban: HEP). A HEP szerinti öt célcsoport vonatkozásában a dokumentum Intézkedési terv része tartalmazza az esélyegyenlőséget elősegítő intézkedéseket. A HEP, terjedelmére tekintettel nem képezi az előterjesztés részét, az a [www.erzsebetvaros.hu](http://www.erzsebetvaros.hu) oldalon a *Nyilvánosság/Programok, projektek* menüpontban megtekinthető.

Az Intézkedési terv összeállítását megelőzően a kerületben működő intézmények, civil szervezetek és tapasztalati szakértők bevonásával megrendezett Helyi Esélyegyenlőségi Fórumon számos probléma feltárásra került és megoldási javaslatok is születettek, amelyet a dokumentum összeállítása során figyelembe vettünk. A Fórumon több, a témában járatos és szakértelemmel rendelkező civil szervezet képviseltette magát, aktív szerepet vállalva a HEP létrejöttében.

Az Önkormányzat 2024. évi költségvetésének 7303 - Központilag kezelt gyermekeket, családokat és esélyteremtést támogató pályázatok előirányzatán **3.000.000 Ft került elkülönítésre Esélyegyenlőséget előmozdító tevékenységek támogatására**. Az előirányzat felhasználásáról a Művelődési, Kulturális és Szociális Bizottság jogosult dönteni Budapest Főváros VII. Kerület Erzsébetváros Önkormányzata 2024. évi költségvetéséről szóló 6/2024. (II. 21.) önkormányzati rendeletének 13. § (1) bekezdése értelmében.

**A keret felhasználására javaslok pályázatot kiírni civil szervezetek részére, amelynek célja a HEP Intézkedési tervében szereplő egyes tevékenységek megvalósítása.** Önkormányzatunk számára fontos és elismert a civil szféra lakosságért végzett tevékenysége, különösen a szociális ellátás terén. A pályázat révén a civil szervezeteknek lehetőségük nyílna bekapcsolódni az Önkormányzat esélyteremtési feladatainak ellátásába, amely a közöttünk lévő partneri kapcsolatokat is tovább erősítenék.

A pályázat lebonyolítására az államháztartáson kívülre nyújtott támogatások rendjéről szóló 15/2020. (IV. 17.) önkormányzati rendelet szabályait kell alkalmazni, amely alapján került összeállításra a határozat mellékletét képező pályázati felhívás.

A pályázat főbb tartalmi elemei a következők:

1. **A pályázat az alábbi tevékenységek megvalósítását támogatja** (a zárójelben az Intézkedési terv vonatkozó pontja szerepel):
2. A többségi társadalmat érzékenyítő, szemléletformáló programok szervezése, különösen a mélyszegénységben élők munkaerőpiaci nehézségei (I./A., 1.D.) pont), a külföldi állampolgárok beilleszkedése (I./B, 4. pont), a nők elleni erőszak mint társadalmi jelenség (III./2. pont), a fogyatékkal élők mindennapi nehézségei (V./1.) témájában.
3. Digitális alapkompetencia fejlesztése a munkaerőpiaci esélyek és a felelős internethasználat elősegítése érdekében. (I./A. 6. pont, IV./2. pont)
4. Külföldi állampolgárok számára szervezett, a mindennapokban való eligazodásukat segítő programok, valamint közösségépítő programok. (I./B. 4. pont)
5. Prevenciós foglalkozások a férfiak és nők közötti egyenlőség, párkapcsolati erőszak témájában fiatalok számára. (III./9. pont)
6. A nők elleni erőszak áldozatai számára támogató, trauma feldolgozó csoportok szervezése. (III./4. pont)
7. A nők egészségmegőrzésének támogatása érdekében workshopok, szolgáltatások biztosítása. (III./12. pont)
8. A tervezett programokat **ingyenesen** kell biztosítani és **Erzsébetvárosban** kell megvalósulniuk.
9. A pályázat megvalósításának időszaka: **2025. február 1. – 2025. december 31.**
10. Egy szervezet részére maximálisan adható támogatás: **1.000.000 Ft**, amelyből több, a fenti felsorolásban szereplő tevékenység is megvalósítható. A támogatás igénybevételéhez 10% önerő szükséges, az önerő biztosítható pénzbeli vagy nem pénzbeli formában is.
11. **A pályázatok elbírálásának szempontjai:**
12. a program minősége, az Intézkedési tervben szereplő célkitűzések megvalósításának elősegítése (50%)
13. a bevont személyek nagyságrendje, célcsoportja (15 %)
14. annak vállalása, hogy a programon résztvevőknek legalább 70%-a rendelkezik VII. kerületi lakóhellyel vagy tartózkodási hellyel (10%)
15. a pályázati program és a költségvetés összhangja, kidolgozottsága (15 %)
16. az igényelt támogatás összege, a bevont pénzbeli önerő mértéke (10%)

Az egyes bírálati szempontoknál szereplő százalékos értékek a szempont figyelembevételének mértékét mutatja, amelynek összesített értékét figyelembe véve állapítható meg a javasolt támogatás összege.

1. **A pályázatok elbírálásának módja:**

A pályázatokat a Művelődési, Kulturális és Szociális Bizottsága bírálja el az általa létrehozott szakmai előkészítő bizottság előzetes véleménye alapján a benyújtási határidőt követő 30 napon belül. Alapítvány részére nyújtandó támogatás esetén a Bizottság javaslata alapján a Képviselő-testület dönt a támogatás odaítéléséről a soron következő ülésén.

**A szakmai előkészítő bizottság tagjainak személyére módosító indítvány formájában teszek javaslatot.**

Kérem a tisztelt Bizottságot az előterjesztés megtárgyalására és a határozati javaslatok elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (XI.18.) határozata az esélyegyenlőségi programok megvalósítását támogató pályázat kiírásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. a Helyi Esélyegyenlőségi Programban meghatározott intézkedések megvalósítása céljából pályázatot hirdet civil szervezetek részére.
2. Elfogadja a határozat mellékletét képező pályázati felhívást és mellékleteit.
3. A pályázati felhívások helyben szokásos módon történő közzétételéről a Humánszolgáltató Iroda gondoskodik.

**Felelős:** dr. Pleva Dániel bizottsági elnök

**Határidő**: 2024. november 19.

**II.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …/2024. (XI.18.) határozata az esélyegyenlőségi programok megvalósítását támogató pályázatokat véleményező szakmai bizottság létrehozásáról**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az esélyegyenlőségi programok megvalósítására kiírt pályázati felhívásra beérkezett pályázatok előzetes véleményezésére szakmai bizottságot hoz létre. A bizottság tagjainak az alábbi személyeket választja meg:

-…………..

-…………..

-…………..

1. A szakmai bizottság feladata a beérkezett pályázatok véleményezése és a bírálati szempontok alapján a támogatási összegekre vonatkozó javaslat elkészítése a Bizottság részére.

**Felelős:** dr. Pleva Dániel bizottsági elnök

**Határidő**: az 1. pont esetében 2024. november 19.

a 2. pont esetében 2025. január 15.

Budapest, 2024. november 12.

**Niedermüller Péter**

polgármester

**Mellékletek:**

I. Határozati javaslat melléklete:

Pályázati felhívás esélyegyenlőségi programok megvalósítására

A pályázati felhívás mellékletei:

1. melléklet: Költségterv

2. melléklet: Átláthatósági nyilatkozat

3. melléklet: Összeférhetetlenségi nyilatkozat

4. melléklet: Közzétételi kérelem

5. melléklet: Elszámolható költségek