INNOVATÍV GYERMEKJÓLÉTI PREVENCIÓS SZÍNTÉR -

VARÁZSDOBOZ FEJLESZTŐ KÖZPONT ÉS JÁTSZÓHÁZ

SZAKMAI PROGRAMJA

Jóváhagyta:

Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága

a ……………………… határozatával

**Szolgáltató neve: Bischitz Johanna Integrált Humán Szolgáltató Központ**

Szolgáltató címe: 1072 Budapest, Nyár utca 7.

**Játszóház neve: Varázsdoboz Fejlesztő Központ és Játszóház**

Játszóház címe: 1074 Budapest, Dob utca 27. fszt. R-3. és R-4.

Telefon: +36 1 266 0485

E-mail: [varazsdobozjatszohaz@bjhuman.hu](mailto:varazsdobozjatszohaz@bjhuman.hu)

Honlap: [www.varazsfejleszto.hu](http://www.varazsfejleszto.hu)

Általános nyitva tartás:

Hétfőtől péntekig 8.00 – 19.00 óráig.

Szombaton és vasárnap igény szerint, maximum 09.00 – 19.00 óráig.

Ünnepnapokon a játszóház zárva tart.

**Ellátási terület: Budapest közigazgatási területe**

**Férőhelyszám: 15 fő**

**Fenntartó neve: Budapest Főváros VII. kerület Erzsébetváros Önkormányzata**

Székhely: 1073 Budapest, Erzsébet Krt. 6.

Képviselője: Niedermüller Péter, polgármester

E-mail: [polgarmester@erzsebetvaros.hu](mailto:polgarmester@erzsebetvaros.hu)

Telefon: +36 1 462 3100

**Tartalomjegyzék**

1. Bevezetés 4
   1. A Varázsdoboz szakmai programját meghatározó jogszabályok, irányelvek 4
   2. A szolgáltatás formája 4
2. Az ellátandó célcsoport és az ellátandó terület jellemzői 4
   1. Az ellátandó célcsoport 4
   2. Ellátandó terület 5
3. A szolgáltatás célja, feladata, alapelvei 5
   1. A szolgáltatás célja 5
   2. A Varázsdoboz által nyújtott szolgáltatások fő feladata, tevékenysége 6
   3. Az alternatív napközbeni ellátás kiegészítő szolgáltatásai 6
   4. A szolgáltatások alapelvei 7
4. A megvalósítani kívánt programok konkrét bemutatása, a létrejövő kapacitások,

a nyújtott szolgáltatáselemek, tevékenységek leírása 8

* 1. A megvalósítani kívánt programok bemutatása 8
  2. Létrejövő kapacitások 10
  3. Feladatellátás 10
  4. Tárgyi feltételek 11

1. Az intézményen belüli és más intézményekkel történő együttműködés módja 13
2. A feladatellátás szakmai tartalma, módja, a biztosított szolgáltatások formái, köre, rendszeressége, valamint a kiegészítő szolgáltatásokjellege, tartalma, módja 14
   1. Alternatív napközbeni ellátás bemutatása 14
   2. A kiegészítő szolgáltatások bemutatása 15
   3. Napi- és hetirend szervezése 17
3. A szolgáltatás igénybevételének módja 17
4. A szolgáltató, intézmény szolgáltatásáról szóló tájékoztatás helyi módja 18
5. A szolgáltatást igénybe vevők és a szolgáltatást nyújtó személyek jogainak

védelmével kapcsolatos szabályok 18

1. A szolgáltatást nyújtó személyek szakmai felkészültségének biztosítása 19

Záró rendelkezések 19

1. **Bevezetés**
   1. **A Varázsdoboz szakmai programját meghatározó jogszabályok, irányelvek:**

* 1997. évi XXXI. törvény, a gyermekek védelméről és a gyámügyi igazgatásról;
* 15/1998 (IV. 30.) NM rendelet, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről;
* 369/2013. (X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről.
* a Magyarországi Családi Bölcsődék Közhasznú Egyesületének (MACSKE) 2019.03. hónapban kiadott módszertani ajánlása az Alternatív napközbeni ellátásról.
  1. **A szolgáltatás formája**

A Varázsdobozban folytatott tevékenységünk szolgáltatási formája a gyermekek napközbeni ellátása körébe tartozó, alternatív napközbeni ellátás, valamint annak kiegészítő szolgáltatásai.

Játszóházunk tiszteletben tartja az ellátott gyermekek és szülők jogait, a mindenkori gyermekvédelmi és adatvédelmi jogszabályok szerint jár el.

A szolgáltatásunkkal kapcsolatos információk nyilvánosak, honlapunkon, a www.varazsfejleszto.hu oldalon minden érdeklődő számára elérhetőek.

1. **Az ellátandó célcsoport és az ellátandó terület jellemzői**
   1. **Az ellátandó célcsoport**

A Varázsdoboz célcsoportja Budapesten és vonzáskörzetében élő 1-14 életévbe tartozó gyermekek és családtagjaik. Ezen belül tipikusan és atipikusan fejlődő gyermekeket egyaránt fogadunk. Kiemelten: a Humán Szolgáltató Család- és Gyermekjóléti Központjának ügyfélkörébe tartozó hátrányos helyzetű családokban élő gyermekek, valamint a kerületben élő különleges bánásmódot igénylő gyermekek és családjaik.

Általánosságban elmondható, hogy Budapest Főváros VII. kerületében, Erzsébetvárosban hiány mutatkozik olyan, a gyermekeknek szóló állandó programokból, ahol kulturált, igényes környezetben, szakemberek felügyeletével tudnak a különböző korosztályba tartozó gyermekek kikapcsolódni, önfeledten játszani, valamint a különböző képességfejlesztő foglalkozásokon és játékokon keresztül a képességeiket fejleszteni.

VII. kerület elhelyezkedésének, valamint az épített környezet kialakításának a következtében, kevés olyan szabad terület (játszótér, park) van Erzsébetvárosban, ahol a gyermekeknek lehetőségük van – akár szabadidejükben, akár az oktatási, nevelési intézményekben – olyan biztonságos, korosztály-specifikus játékokon játszani, programokon részt venni, amelyeket a játszóházak tudnak biztosítani. A hátrányos helyzetű családokban élő gyermekeknek pedig nincs, vagy csak kevés lehetősége van a szabadidő hasznos eltöltésére, kulturált, igényes környezetben, a gondtalan játék örömének megélésére.

Azokban a családokban, ahol sajátos nevelési igényű gyermeket/gyermekeket nevelnek, a szülők és gyermekek is különösen nehéz helyzetben vannak. Számukra a szabadidő hasznos eltöltése, a társadalomba történő beilleszkedésük különösen nehezített. Számukra is szeretnénk egy közösségi teret, szakmai vezetésű támogató gyermek- és szülőcsoportokat kialakítani annak érdekében, hogy a társadalomból való kirekesztődésüket, elszeparálódásukat csökkentsük, valamint a szakemberek által megfelelő támogatásban részesüljenek

**2.2.** **Ellátandó terület**

Ellátási területe Budapest közigazgatási területe, mivel a Varázsdoboz Fejlesztő Központ és Játszóház a főváros központi részén működik, ezért elhelyezkedése és megközelíthetősége lehetőséget ad arra, hogy akár tömegközlekedéssel is könnyen elérhető legyen a szomszédos kerületekben és Budapest területén élők, valamint ideiglenesen a VII. kerületben tartózkodók számára.

1. **A szolgáltatás célja, feladata, alapelvei**
   1. **A szolgáltatás célja**

A családok számára – prevenciós jelleggel – minőségi szabadidő-eltöltési lehetőség biztosítása – a készségeket fejlesztő, biztonságos, kulturált környezetben –, ahol gyakorlatilag észrevétlenül tudnak a szakemberek számukra normákat, értékeket közvetíteni, készségeket-képességeket fejleszteni, mindezt korosztály-specifikus játékok segítségével. A családi kapcsolatok harmonizálása, a szülő és a gyermek közötti kapcsolat erősítése, valamint a gyermek szocializációjának támogatása és szabadidős tevékenységek biztosítása.

Cél továbbá a gyermek- és családbarát közösségi térben rejlő azon lehetőségek kihasználása, melyek segítséget nyújtanak a korosztályok közötti szakadék áthidalásához, a családon belüli kapcsolatok (szülő-gyermek) erősítéséhez, ezzel erősítve az összetartást, az egymásról való gondoskodást.

A Varázsdoboz nyitva tartási idejében a gyermek a szülővel együtt játszhat, vehet részt tematikus foglalkozásokon, ezzel hozzájárulva a bölcsődés, óvodás és kisiskolás korú gyermekek megfelelő testi és szellemi fejlődéséhez, a gyermek és a szülő közötti kapcsolat erősítéséhez, a megfelelő nevelési elvek kialakításához. Prevenció elvét érvényesítve folyamatos szűréseket végzünk- a szülő kérésére vagy beleegyezésével- illetve megfelelő szakemberek segítségét is kérhetik a szülők intézményen belül különböző területeken. A Varázsdoboz kiegészítő szolgáltatásait képezi a szülőkonzultáció, állapotfelmérések, fejlesztések, valamint terápiás ellátás.

Ebben az integrált intézményben kiemelt célunk és feladatunk a hozzánk ellátogató családok pedagógiai, gyógypedagógiai, logopédiai és pszichológiai szempontú támogatása is. Hisszük, hogy a családok számára a legnagyobb segítséget az jelentheti, hogy egy intézményen belül tudnak különböző ellátáshoz jutni. Kiemelt fontosságúnak tartjuk a komplex, team munkán alapuló felméréseket és az erre épülő, több szakember bevonásával történő fejlesztést, terápiás ellátást.

Az ellátás egyik fő célja a hiánypótlás, azaz olyan szabadidős tevékenységek, fejlesztő foglalkozások, fejlesztési és terápiás lehetőségek kínálata, mely a meglévő ellátórendszerben a jelen szolgáltatás előtt nem vagy korlátozottan volt elérhető.

*A Varázsdoboz által nyújtott szolgáltatások előnyei:*

* közös játék
* integrált közösségi élmények
* szocializációs élmények
* magasan képzett szakmai team
* készség- és képességfejlesztés
* széles körű fejlesztési és terápiás lehetőségek
* tanácsadás
* preventív szűrések
* információmegosztást, ismeretátadást célzó rendszeres programok és előadások
* különböző korcsoportok számára egy helyen biztosított programok
* kulturált, biztonságos, tiszta környezet
  1. **A Varázsdoboz által nyújtott szolgáltatások fő feladata, tevékenysége**
* Korosztály-specifikus játékterek, programok, foglalkozások biztosítása bölcsődés, óvodás és kisiskolás korú gyermekek számára,
* Az alternatív napközbeni ellátás alapvető feladata, hogy biztonságos, az 1-14 éves gyermekek igényeihez igazított környezetben támogassuk, és erősítsük a szülő-gyermek kapcsolatot. A jelen lévő szakemberek példamutatással, szaktudásukkal, segítő attitűdjükkel nyújtanak támaszt a családok számára. Igyekeznek bevonni a gyermekeket a közös tevékenységekbe, feladatuk, hogy biztosítsák a gyermekek megfelelő fejlődésének kritériumait, a szabad játékot, és támogassák a megfelelő szocializáció alakulását.
* Kiemelt feladat továbbá a játékon keresztül történő, egyéni sajátosságokat figyelembe vevő készség- és képességfejlesztés.
  1. **Az alternatív napközbeni ellátás kiegészítő szolgáltatásai**

A*z alternatív napközbeni ellátás* nyitvatartási idején túl, illetve azokban a helységekben, ahol alternatív napközbeni ellátás nem zajlik, fejlesztő foglalkozások, korai fejlesztés, gyógypedagógiai, logopédiai és pszichológiai ellátás várja az érdeklődőket. A Humán Szolgáltató alkalmazásában három gyógypedagógus és két pszichológus kolléga az alábbi területeken lát el feladatokat:

*Gyógypedagógiai, logopédiai tevékenység*

1. Korai fejlesztés (0-3 éves korú gyermekek komplex ellátása)

2. Mozgásfejlesztés

3. Kognitív képességek fejlesztése

4. Logopédiai fejlesztés, terápia

5. Szociális készségfejlesztés

6. Iskola-előkészítés

7. Diszlexia prevenció

8. Iskola készségek fejlesztése (írás, olvasás, számolási készség)

9. Tanulási zavar kezelése (diszlexia, diszgráfia, diszkalkulia)

10. Komplex gyógypedagógiai terápia, fejlesztés

11. Autizmus specifikus fejlesztés

12. Konzultáció, tanácsadás

*Pszichológiai ellátás*

- állapotfelmérés

- beilleszkedési, magatartási nehézségek kezelése

- motivációs problémák

- szorongás kezelése

- indulatkezelési nehézségek

- gyermekkori agresszió

- szociális készségfejlesztő csoport

- gyermekpszichodráma

- DSZIT terápia

- szülőcsoport

- testvércsoport

- konzultáció, tanácsadás

*Egyéb foglalkozások*

Az alapvető tevékenységünket színesítő, heti vagy havi rendszerességgel megvalósuló foglalkozásokat óraadó szakemberek látják el. Egyéb foglalkozásainkat igény szerint szervezzük (pl. Ringató foglalkozás).

* 1. **A szolgáltatások alapelvei**

1. A család rendszerszemléletű megközelítése: lényege, olyan komplex látásmód alkalmazása, amely nem csak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről.
2. A koragyermekkori intervenciós szemlélet befogadása: magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja. Ennek értelmében a szolgáltatást nyújtó szakember feladata az esetlegesen felmerülő fejlődésbeli lemaradások, megtorpanások felismerése és jelzése a szülő felé.
3. A családi nevelés elsődlegességének tisztelete: A kisgyermek nevelése a család joga és kötelessége. Mindezek értelmében fontos a szülők számára lehetővé tenni a tevékeny, különböző szinteken és módokon megvalósuló bekapcsolódást a nyújtott szolgáltatásokba.
4. A kisgyermeki személyiség tisztelete: A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, bánásmód illeti meg. A Varázsdoboz által nyújtott szolgáltatások a gyermeki személyiség kibontakoztatására, a személyes, a szociális és a kognitív kompetenciák fejlődésének segítésére irányulnak az alapvető gyermeki jogok tiszteletben tartásával.
5. A szolgáltatást nyújtó szakember személyiségének meghatározó szerepe: A feladatok színvonalas megvalósítására megfelelő szakmai kompetenciával és identitással. A kellő önismerettel, magas szintű társas készségekkel bíró szakember képes a biztonság és stabilitás megteremtése: A kisgyermek számára biztonságot nyújtó személyi és tárgyi környezetének állandósága növeli az érzelmi biztonságot, alapul szolgál a tájékozódáshoz, a jó szokások kialakulásához. A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.
6. A fokozatosság megvalósítása: A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.
7. Az egyéni bánásmód érvényesítése: A fejlődés ütemét mindig magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a nyújtott szolgáltatás, melyben részesül, mindig a gyermek egyéni szükségleteihez igazodjon.
8. A gyermeki kompetenciakésztetés támogatása: A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír. Biztosítani kell annak a lehetőségét, hogy a kisgyermek a játékon, mozgáson és egyéb tevékenységeken keresztül ismeretekhez, élményekhez, tapasztalatokhoz jusson, átélhesse a spontán tanulás örömét, megerősödjön benne a világ megismerésének vágya. A Varázsdoboz Fejlesztő Központ és Játszóház által nyújtott szolgáltatások közül kiemelendő a nagy- és finommozgásokat, kognitív képességeket, kreativitást fejlesztő játékok dominanciája.
9. **A megvalósítani kívánt programok konkrét bemutatása, a létrejövő kapacitások, a nyújtott szolgáltatáselemek, tevékenységek leírása**
   1. **A megvalósítani kívánt programok bemutatása**

Játszóházi tevékenységünk a gyermekek napközbeni ellátása körébe tartozó alternatív napközbeni gyermekellátás. A játszóházi tevékenységünk két nagy részre osztható, melyek térben és időben is elkülönülnek egymástól:

**Játszóház**

Játszóházi szolgáltatásunkban azzal a céllal hoztuk létre, hogy a prevenció elvét szem előtt tartva a családok számára minőségi szabadidő-eltöltési lehetőséget biztosítsunk. A játszóházban töltött idő alatt lehetőség van – biztonságos, tiszta és jól felszerelt környezetben –, társas kapcsolatok kialakítására, személyiség kibontakoztatására, szocializáció elősegítésére, készségek-képességek fejlesztésére korosztály-specifikus és fejlesztő játékok segítségével. A családi kapcsolatok harmonizálása, a szülő és a gyermek közötti kapcsolat erősítése, valamint az önfeledt játék feltételeinek biztosítása és támogatása kiemelt feladatunk.

Egyéb rendezvények, tematikus programok tekintetében (pl.: ünnepekhez kötött rendezvények, nyílt napok stb) havi időbeosztással és programtervekkel készülünk, a kollégákkal és szakemberekkel előre egyeztetve. Az eredményesség érdekében folyamatosan valósulnak meg szakemberek irányításával a tematikus programok részeként kézműves foglalkozások, ügyességi és készségfejlesztő játékok. Ezeknek a programoknak a célja a kreativitás fejlesztése, továbbá a gondolkodás, cselekvés erősítése, mindez motiváló tényezőként az alkotás örömét és a pozitív én kialakulását biztosítja. A tanév során a szünetekben napközis táborokat, programheteket szervezünk az óvodás, kisiskolás korosztálynak. Kedvező áruk és változatos programjaik hozzájárulnak ahhoz, hogy a gyermekek felügyeletét és készségfejlesztését ilyen formán támogassuk, ezzel segítve a szünetek alatt a családok mindennapjait. A készségfejlesztő napközis táborainkba az óvodás, illetve kisiskolás gyermekeket várjuk. A nyári szünidő végén augusztus hónapban sulira hangoló napközit szervezünk, ezzel kifejezetten az iskolakezdés előtt álló gyermekeket szeretnénk támogatni, hogy minél felkészültebben és kellő magabiztossággal kezdjék iskolás éveiket.

**Születésnapi programok szervezése**

Intézményünkben – hétvégente, igény szerint - várjuk a születésnapozni vágyó csoportokat, melynek alkalmával a 2,5 óra időtartamú bent tartózkodás lehetőséget biztosít egy igényesen kialakított és biztonságosan felszerelt környezetben történő szabad játékra. Lehetőség van egy kb. félórás, szakember által vezetett foglalkozás beillesztésére (3 féle foglalkozás közül választhatnak) is a programba, ami az ünnepelt és vendégei életkorához és érdeklődéséhez igazodik.

**Klubfoglalkozások**

A Varázsdoboz Fejlesztő Központ és Játszóház továbbiszolgáltatási közé tartoznak a klubfoglalkozások, ahol a szabadidő minőségi környezetben történő tartalmas eltöltésén túl a családok sokféle kérdésben fordulhatnak a segítő szakmában dolgozó, többlet tudással rendelkező szakemberekhez. Klubokat különböző életkorú gyermekeknek szervezzük különböző témában, így például megszervezésre kerül baba-mama klub a 0-2 éves gyermekeknek és szüleiknek, mozgásos és kézműves-kreatív foglalkozás a bölcsődés és az óvodás korosztálynak és szüleiknek. A klubok célja a játékon és mozgáson keresztül történő tapasztalathoz juttatás: mozgásfejlődés támogatása, mozgásformák gyakorlása, a kognitív képességek megfelelő fejlődésének elősegítése, vizuális nevelés előkészítése, fantázia, kreativitás kibontakozásának támogatása, a figyelem és a finommozgások fejlődésének elősegítése.

A Varázsdoboz Fejlesztő Központ és Játszóház szolgáltatásai térítési díjkötelesek, és mindenki számára nyitva állnak. A VII. kerületi lakosok – a lakcímkártya bemutatását követően- a klubfoglalkozásokat, szülő- és testvércsoportot díjmentesen, többi szolgáltatásunkat kedvezményesen vehetik igénybe.

* 1. **Létrejövő kapacitások**

Az alternatív napközbeni ellátás - munkakörök megnevezése:

* szakmai vezető (1 fő)
* foglalkoztató (2 fő)
* kisgyermeknevelő (1 fő)
* recepciós (1 fő)

Kiegészítő szolgáltatások szakemberei:

* gyógypedagógus (3 fő)
* pszichológus (2 fő)
* óraadó szakemberek

A kötelező álláshelyek mellett a megfelelő szakmai létszám biztosításához és a szakmai munka zavartalan működéséhez megbízási jogviszonnyal foglalkoztatunk további munkavállalókat, akik megfelelnek a fent megnevezett jogszabályi és szakmai követelményeknek.

A Varázsdoboz Fejlesztő Központ és Játszóház nyitvatartási idejét teljes- és félállású, valamint megbízási jogviszonnyal foglalkoztatott munkavállalókkal fedjük le. Szeretnénk különböző képző intézményekkel is felvenni a kapcsolatot, így fogadhatnánk gyakorlaton lévő tanulókat, hallgatókat, mentorálással is színesítenénk a tevékenységünket.

* 1. **Feladatellátás**

*Az alternatív napközbeni ellátás feladatai:*

* gyermekek felügyelete (napközis táborok);
* gyermekekkel való közös játék;
* csoportos játékok szervezése;
* szülőkkel történő kooperáció;
* készség-, képességfejlesztés beépítése a mindennapi tevékenységbe, illetve az ebben való segítségnyújtás;
* szülő-gyermek kapcsolat erősítése;
* kézműves-, mozgásos-, játékos- és fejlesztő foglalkozások, rendezvények, programok, szervezése, levezénylése, felügyelete;
* játéktér rendben tartása;
* tájékoztatás, információnyújtás.

*A kiegészítő szolgáltatások feladatai:*

* anamnézis felvétel
* állapotfelmérés elvégzése a legmegfelelőbb diagnosztikus eljárások megválasztásával
* állapotfelmérésen felvett tesztek kiértékelése, következtetések levonása
* egyéni fejlesztési terv készítése
* gyermekekkel kapcsolatos dokumentáció vezetése
* egyéni és kiscsoportos fejlesztésekre való felkészülés, azok megszervezése és megvalósítása
* folyamatos kapcsolattartás a szülővel
* szülőkonzultáció, tanácsadás
* otthoni fejlesztés támogatása
* kapcsolattartás más nevelési-oktatási intézmény szakembereivel, pedagógiai szakszolgálattal, gyermekjóléti központtal, gyermekorvossal, védőnővel.
  1. **Tárgyi feltételek**

Belső-Erzsébetvárosban 418 m2-es alapterületen, egy földszinti, akadálymentesített ingatlanban alakítottuk ki a Varázsdoboz Fejlesztő Központ és Játszóházat, mely egy lakóházakkal körülvett belső udvari részben helyezkedik el.

Az utcai bejárati kapun belépve, a társasházi előtéri folyosón végig haladva, elkerített járdaszakaszon lehet az ingatlanba bejutni. A bejárat az épület bal oldalán helyezkedik el.

A bejárati ajtón belépve egy hidegburkolattal ellátott előtérbe jutunk. Innen nyílik a fogadótér, melyben jobbra a recepciós pultnál lehet bejelentkezni.

A recepció mögötti rész az intézményben dolgozó alkalmazottak számára lett kialakítva. Itt található egy teakonyha, egy mosdó-öltöző helyiség és egy külön irodahelyiség.

A fogadótérben kanapé, asztalok és székek biztosítják a betérők számára a kényelmes várakozás, időtöltés lehetőségét. A fogadótéren keresztül haladva jutunk át a gyermekek számára biztosított öltöző részhez, mely öltözőpadokkal, ruhafogasokkal van felszerelve. Innen nyílik a gyermekek számára külön lány és fiú mosdóhelyiség. Mindkettőben 5-5 db WC és 3-3 db mosdókagyló van felszerelve. Szintén a fogadótérből nyílik egy másik helyiség, melyben zárható szekrények vannak, ahová el lehet helyezni az értékeket.

Itt található a mozgásukban korlátozott látogatók számára mozgássérült mosdó, egyben itt lett kialakítva a falra szerelt pelenkázó is a nem szobatiszta gyermekek szülei számára. A mozgássérült mosdó mellett van még egy plusz mosdóhelyiség a felnőttek számára.

A fogadótértől balra lehet belépni a Játéktérbe. A Játékteret a fogadótértől egy kb. 1 méter magas mellvéd választja el, mely lehetőséget biztosít arra, hogy a fogadótérből is belátható legyen a játéktér nagy része.

A játéktérbe belépve jobb oldalon a pszichológus kolléga szobája található, ahol a pszichológiai ellátás zajlik.

Szintén jobbra nyílik két foglalkoztató szoba, melyek igény szerint egybe nyithatók. Az első szoba a gyógypedagógiai, logopédiai fejlesztés zavartalan lebonyolítására nyújt lehetőséget. A második szobában egy tornaszoba került kialakításra. Itt találhatók a nagymozgások, mozgáskoordináció, egyensúly fejlesztésére alkalmas eszközök. A tornaszoba lehetőséget nyújt különböző mozgásterápiák (pl. TSMT, DSZIT, Alapozó Terápia) alkalmazására.

A játéktérre belépve, bal oldalon az óvodás korú gyermekek számára szivacsfallal körülvett játszótér lett kialakítva, melyben megtalálható a szerepjátékok eszközei (műanyag kisház, babák, autók), konstrukciós játékok (szivacsjátékok, építőjátékok), valamint a nagymozgást segítő játékelemek (kisméretű szivacscsúszda labdatengerrel). Itt találhatóak továbbá az állítható méretű asztalok székekkel a kézműves foglalkozások, valamint a születésnapok, egyéb rendezvények lebonyolításához.

Szintén a játéktér bal oldali hátsó részében a 4-14 éves gyermekek számára egy kb. 50 nm alapterületű labirintus van, melybe a nagymozgást segítő játékelemek, többek között trambulin, hullámcsúszda, labdatenger, bújócső lett beépítve.

A játéktér hátsó részében található a játszószoba. A játszószoba a gyermekek méreteit szem előtt tartva, gyermekbútorokkal, gyermekasztallal és székekkel, valamint az 1-6 éves korosztály igényeit és szükségleteit minden szempontból kielégítő játékokkal van felszerelve. A szekrényen átlátszó dobozokban vannak a különböző készségterületeknek megfelelő játékok tematikusan elrendezve. A játékok: szerepjátékok, konstruáló játékok, formaillesztők, puzzle, szem-kéz koordinációt segítő játékok, húzható-tolható játékok, hangszerek. A kreativitást, valamint a művészeti nevelést célzó eszközök a gyermekek számára látható helyen, de magasabb polcon vannak elhelyezve a biztonságuk érdekében. A játszószobában található egy műanyag házikó, lehetőséget teremtve az elvonulásra. A szoba egyik sarkát olvasósaroknak alakítottuk ki, a könyvespolcokon a bölcsődés korosztálynak megfelelő képeskönyvek, mesekönyvek, interaktív könyvek találhatók. Itt kaptak helyek a plüss állatok, melyek méretükből adódóan párnaként is szolgálnak, illetve a babzsák fotelek. A játszószoba másik sarkában kreatív sarkot alakítottunk ki, a falon krétával való rajzolásra alkalmas tábla van. Itt található a gyerekasztal székekkel. Ebben a szobában a szülők kényelmét nagy szivacspuffok biztosítják.

Az intézmény nagy játékterét a gyermekek méretéhez és igényeihez szabott bútorokkal, játékokkal rendeztük be. Elsődleges szempont a biztonság és a tisztíthatóság. Igyekeztünk sokféle, fantáziát megmozgató, kreativitást fejlesztő, együttes és egyedül végezhető játéktevékenységet lehetővé tévő játékkal berendezni a játszóhelyiséget.

A játszóhelyiségek, fejlesztő szobák és előtér könnyen tisztántartható melegburkolattal vannak ellátva. Valamennyi vizesblokkal ellátott helyiség járólapos és csempézett.

A Varázsdoboz Fejlesztő Központ és Játszóház megközelítéséhez és a benti közlekedéshez a teljes körű akadálymentesítés megoldott.

*Korosztály-specifikus játékelemek:*

A különböző korú és érdeklődési körű gyermekek számára az alábbi témakörökben találhatóak meg játékok (részletezve lásd a tárgyi feltételeknél):

* babajátékok (pl.: csörgők, esőbot, kontrasztos képek)
* konstrukciós játékok (pl.: építőjáték, lego)
* szerepjátékok eszközei (pl.: játékkonyha, szerelőpad, babakocsi)
* alkotó játék eszközei (pl.: rajztábla, színező, festék, olló)
* nagymozgást segítő játékok (pl.: kismotor, csúszda, labirintus)
* finommotorikát fejlesztő játékok (pl: pötyi, horgászós játék, gyöngyfűzés)
* kognitív képességet fejlesztő játékok (pl.: puzzle, formaillesztő, társasjátékok)
* érzékelésfejlesztő játékok (pl. csörgő labdák, tapintásos memória, érzékelő korongok)

1. **Az intézményen belüli és más intézményekkel történő együttműködés módja**

A Varázsdoboz Fejlesztő Központ és Játszóház fenntartója Budapest Főváros VII. kerület Erzsébetváros Önkormányzata, működtetője a Humán Szolgáltató, mely intézmény Budapest Főváros VII. kerület Erzsébetvárosban 2012 óta nyújtja a kerület lakosai számára a szociális, gyermekjóléti és egészségügyi ellátásokat. Mint a kerület szociális és gyermekjóléti ellátásokért felelős intézménye a Humán Szolgáltató napi kapcsolatot tart a saját irányítása alatt álló szakmai egységekkel: bölcsődékkel, Védőnői szolgálattal, Család- és Gyermekjóléti Központtal. A szakmai egységek vezetői és igazgatóhelyettesei heti-havi és negyedévente megrendezett esetmegbeszéléseken, értekezleteken, szakmai fórumokon vitatják meg a felmerülő szakmai kérdéseket, problémákat, teendőket. Mindezeken kívül a Humán Szolgáltató évek óta szoros szakmai kapcsolatban áll a kerület valamennyi óvodájával, általános iskolájával és a pedagógiai szakterületekkel.

Egyéb, bármilyen eseti jellegű megbeszélendő ügy kapcsán a Varázsdoboz kollégái a többi szakmai egységek munkatársaival telefonon, e-mailen keresztül tartja a kapcsolatot.

Szoros együttműködésben áll a Humán Szolgáltató számos kerületi civil szervezettel elsősorban telefonon, elektronikus úton, ezen felül szakmai programokon és kerületi rendezvényeken lehetőséget biztosítunk a szervezetek számára a bemutatkozásra, új kapcsolatok kiépítésére.

A fent leírtakon belül a Varázsdoboz együttműködik:

* a szociális ellátórendszer egyéb intézményeivel,
* segítő és érdekvédelmi szervezetekkel, civil szervezetekkel (pl. MAZS Alapítvány, Nikola Tesla Szerb Óvoda, BÉT Menachem Héber-magyar Kéttannyelvű Általános Iskola, Óvoda és Bölcsőde,
* Budapest Főváros VII. kerület Erzsébetvárosi Polgármesteri Hivatalával,
* BFKH VII. kerületi Hivatal Gyámhivatallal,
* művelődési intézményekkel,
* Budapest Főváros VII. kerület Erzsébetvárosi Polgármesteri Hivatal fenntartása alá tartozó közoktatási intézményekkel (általános iskolák, óvodák).
* Tudatos Vásárlók Egyesülete

A Humán Szolgáltató Család- és Gyermekjóléti Központja a veszélyeztetettséget és a krízishelyzetet észlelő jelzőrendszert működtet, melynek a Varázsdoboz is felelős tagja.

A Varázsdoboz kollégái a napi munkavégzés során szóban és elektronikus formában tartják a kapcsolatot egymással és vezetik a napi adminisztrációt.

A szülőkkel való kapcsolattartás módja elsősorban személyes, szóbeli formában valósul meg, valamint papír alapú nyomtatványok (házirend, adatlap) állnak a szülők rendelkezésére, melyeket ki kell tölteniük.

Figyelemmel kísérjük a szakirodalmat, a jogszabályokat.

1. **A feladatellátás szakmai tartalma, módja, a biztosított szolgáltatások formái, köre, rendszeressége, valamint a kiegészítő szolgáltatások jellege, tartalma, módja**

A Varázsdoboz elsődleges és legfontosabb célja, hogy a családi neveléssel együtt, azt kiegészítve támogassa a kerületben élő gyermekek egészséges testi, lelki, mentális fejlődését, a szülő-gyermek kapcsolat erősítését, hiszen a játszóházi szolgáltatásokat együttesen veszik igénybe.

A kerületi családok szociokörnyezetére jellemző, hogy a gyermekeknek nincs elég mozgásterük, így az egészséges fejlődéshez elengedhetetlen nagymozgásos tevékenységek háttérbe szorulnak a mindennapok során.

Játszóházi szolgáltatásunk hiánypótlásként üzemel a kerületben és elsősorban a szabadidő hasznos eltöltésére fókuszál.

Fontos számunkra, hogy a család minden tagja, bármely korosztályba is tartozzon, jól érezze magát az intézményünkben.

* 1. **Alternatív napközbeni ellátás bemutatása**

A játszóházat azzal a céllal hoztuk létre, hogy a prevenció elvét szem előtt tartva a családok számára minőségi szabadidő-eltöltési lehetőséget biztosítsunk. A játszóházban töltött idő alatt lehetőség van – biztonságos, tiszta és jól felszerelt környezetben –, társas kapcsolatok kialakítására, személyiség kibontakoztatására, szocializáció elősegítésére, készségek-képességek fejlesztésére korosztály-specifikus és fejlesztő játékok segítségével.

A játéktér hátsó részében található a játszószoba. A játszószoba a gyermekek méreteit szem előtt tartva, gyermekbútorokkal, gyermekasztallal és székekkel, valamint az 1-6 éves korosztály igényeit és szükségleteit minden szempontból kielégítő játékokkal van felszerelve. A szekrényen átlátszó dobozokban vannak a különböző készségterületeknek megfelelő játékok tematikusan elrendezve. A játékok: szerepjátékok, konstruáló játékok, formaillesztők, puzzle, szem-kéz koordinációt segítő játékok, húzható-tolható játékok, hangszerek. A kreativitást, valamint a művészeti nevelést célzó eszközök a gyermekek számára látható helyen, de magasabb polcon vannak elhelyezve a biztonságuk érdekében. A játszószobában található egy műanyag házikó, lehetőséget teremtve az elvonulásra. A szoba egyik sarkát olvasósaroknak alakítottuk ki, a könyvespolcokon a bölcsődés, óvodás korosztálynak megfelelő képeskönyvek, mesekönyvek, interaktív könyvek találhatók. Itt kaptak helyek a plüss állatok, melyek méretükből adódóan párnaként is szolgálnak, illetve a babzsák fotelek. A játszószoba másik sarkában kreatív sarkot alakítottunk ki, a falon krétával való rajzolásra alkalmas tábla van.

A játéktér bal oldalán, szivacsfallal elválasztott területen található eszközeink segítséget nyújtanak a megfelelő és biztonságos mozgásos tevékenységekhez. Az itt található – az óvodás korosztály számára biztosított – szerepjátékok, készségfejlesztő eszközök és konstruáló játékok az érzékelés, tapintás, tapasztalatszerzés, sikerélményeken alapuló tanulási folyamatok fontos eszközei. Az óvodás korú gyermekek megfelelő készségeinek, képességeinek kialakításában, fejlesztésében, a gyermekek egyéni képességeinek feltárásában, személyiségük, én-képük fejlődésében segítenek.

A kisiskolás korosztálynál az együttjátszás a mozgásfejlődésen, a szabadidő hasznos, tartalmas eltöltésén kívül preventív jellegű feladatokat is jelent. A játéktér bal oldalán található labirintusban együtt játszhatnak eltérő szociális helyzetben élő, vagy akár eltérő kultúrkörnyezetből érkező gyermekek is, mely folyamat remek alkalmat ad a társas kompetenciák erősítésére: az egymáshoz való közeledéshez, egymás iránti érzékenyítésre, egymás megértésére, egymásra való odafigyelésre, barátok szerzésére. Mindez erősíti a hovatartozás érzését, és nem utolsó sorban a nagymozgásos tevékenységek kiváló színhelye.

A nagymozgásos tevékenységeken túl a közös programok szervezése tovább növelik a szociális kompetenciákat, a felelősségtudat kialakulását, egymás elfogadását, megértését. A programokon részt vevő fiatalok nyitottabbá válnak a világra, egymásra.

Szolgáltatásunkat csak felnőtt kíséretében vehetik igénybe a gyermekek. Amennyiben arra igény mutatkozik, tájékoztatást nyújtunk a Varázsdoboz Fejlesztő Központ és Játszóház által biztosított egyéb lehetőségekről – pszichológus, gyógypedagógus, logopédus, gyógytornász – egyéni és csoportos foglalkozásokról.

Sajátos nevelési igényű gyermekek is részt vehetnek a foglalkozásokon, azonban a velük érkező kísérő felelőssége a gyermekek esetleges speciális igényeinek a biztosítása. Számukra a biztonságos és akadálymentes környezet lehetőséget biztosít arra, hogy normál fejlődésű társaikkal együtt játszanak. Az integráció ezen formája elősegíti az elfogadást, a segítség nyújtás kialakulásának és elfogadásának nehéz folyamatát, és megalapozza a társadalomba való beilleszkedést.

Játszóház által nyújtott foglalkozások:

* ünnepekhez kötött kézműves foglalkozások (pl.: advent, húsvét, stb.),
* jeles napokhoz kötött specifikus foglalkozások (pl.: víz, föld, állatok világnapja, stb.),
* mozgásos, fejlesztő és játékos foglalkozások a tematikus programok részeként,
* születésnapok, személyes ünnepek közös megtartása,
* szakember bevonásával preventív jelleggel szűréseket végzünk az esetleges fejlődésbeli elmaradások kiszűrésére.
  1. **A kiegészítő szolgáltatások bemutatása**

*Korai fejlesztés*

Pár hónapos kortól gyógytornász kolléganőnk várja a koraszülött, eltérő/sérült mozgásfejlődésű, ortopédiai vagy neurológiai problémákkal küzdő gyermekeket és szüleiket állapotfelmérésre, majd egyénre szabott mozgásfejlesztésre, tanácsadásra.

A korai fejlesztés lényege, hogy minél korábban kezdjük meg a gyermekek támogatását a fejlődés különböző területein. A koraszülött, ikerbabák, kissúllyal született babák fejlődésének folyamatos nyomon követése elengedhetetlen a későbbi problémák megelőzése szempontjából. Hatalmas jelentősége van a preventív ellátásnak (megelőzésnek) is, így azok a szülők, akik bizonytalanok gyermekük fejlődési ütemét illetően, bátran fordulhatnak a Varázsdoboz szakembereihez.

*Gyógypedagógiai ellátás*

A komplex gyógypedagógiai ellátás a gyermek személyiségének, viselkedésének, játéktevékenységének, képességstruktúrájának komplex szemléletén alapul, mely lehetővé teszi a személyre szabott, átfogó segítségnyújtást. Itt nem csak egy-egy terület, hibás funkció korrigálása történik, hanem a gyermek pozitív tulajdonságaira, erősségeire alapozva a megkésett vagy atipikus fejlődésmenet teljes korrekciója, amely hatással van a személyiségre, a mindennapi életre is. Egy előzetes állapotfelmérés után egyéni fejlesztési terv készül, mely alapján megkezdhető az egyéni, páros vagy kiscsoportos (max.3-4 gyerek) fejlesztés/ terápia. Erre heti egy vagy két alkalommal kerül sor. Mindez jó hangulatban, játékosan, célirányosan kiválasztott eszközökkel, sok mozgással történik, hogy megfelelő környezetet teremtsünk a gyermek optimális fejlődéséhez.

A komplex szemlélet elérése érdekében team munkában dolgozunk. Így bármikor lehetőség van pszichológus, mozgásterapeuta, gyógytornász kollégánk bevonására.

*Mozgásfejlesztés*

Az óvodáskorú gyermekek esetében a mozgás és a játék a fő tevékenységük. Ez nem véletlen, hiszen sokáig a mozgáson keresztül vagy azzal szoros összefüggésben fejlődnek, a mozgás által szereznek tapasztalatokat, tanulnak. Ebben az életkorban jelentkező tünetek, zavarok hátterében a legtöbbször idegrendszeri éretlenség áll. Ha a gyermek lassabban fejlődik, vagy az idegrendszer érésében jelentős késés tapasztalható, akkor alkalmazzuk a szenzomotoros tornát, mint olyan módszert, amely a csecsemőkori mozgásmintáktól indulva, a csecsemőkori reflexeken át a mozgáskoordináció, finommozgások, izomtónus, ritmus és különböző kognitív területek (észlelés, figyelem, emlékezet) fejlesztésével járul hozzá az idegrendszer megfelelő érésének elősegítéséhez. Kiemelt terület az érzékelés- észlelés, valamint a szenzoros integráció fejlesztése.

A mozgásfejlesztés megkezdését minden esetben állapotfelmérés előzi meg, mely alapján történik a fejlesztési terv elkészítése. A fejlesztő torna egyéni vagy kiscsoportos formában zajlik, figyelembe véve a gyermekek egyéni sajátosságait, szükségleteit. Irányított mozgásfejlesztés által nem csak a nagymozgások, hanem valamennyi motoros képesség (finommozgás, koordináció, mozgásszabályozás stb.), valamint a kognitív, érzelmi-akarati, szociális terület is fejlődik.

Kiemelt célunk – a konkrét tünetek enyhítésén túl – a preventív ellátás. A szülők számára sokszor nem egyértelműek a tünetek, vagy számukra azok rejtve maradnak. Viszont sok esetben az idegrendszeri éretlenség az állapotfelmérés során gyorsan meghatározható, így annak hatékony kezelése csökkenti a későbbi tanulási problémák, zavarok kialakulásának lehetőségét, valamint hozzájárul a sikeres iskolai teljesítéshez.

*Pszichológiai ellátás*

A gyermekek egyéni pszichológiai ellátását minden esetben egy pszichológiai állapotfelmérés előzi meg. Az állapotfelmérés során a pszichológus szülőkonzultáció keretében átbeszéli a szülőkkel a felmerülő problémákat és a gyermek fejlődéstörténetét. Ez már sok esetben elég arra, hogy körvonalazódjanak a probléma gyökerei, hiszen a pszichológus vezetésével felszínre tudnak kerülni a mélyebben rejlő, problémát okozó tényezők is. A szülőkonzultációt majd a gyermekkel történő találkozások, megfigyelések és vizsgálatok követik, amelyeket egy megbeszélés, konzultáció zár le. Előfordul, hogy önmagában a felmérés, megfigyelés, szülőkonzultáció is elegendő, mert a közös gondolkodás során felszínre kerülő problémákat a szülők is felismerik és tanácsadással a helyzet korrigálható és nincs szükség terápiás ellátásra.

Abban az esetben, ha a szülők és a pszichológus úgy ítéli meg, hogy szükséges a pszichológiai ellátás és konzultáció, akkor megkezdődhet a gyermekkel és a szülőkkel történő közös munka.

* 1. **Napi- és hetirend szervezése**

A Varázsdoboz Fejlesztő Központ és Játszóház hétfőtől péntekig 8.00 és 19.00 óra, szombaton és vasárnap pedig igény szerint, de maximum 09.00 és 19.00 óra között tart nyitva. A nyitvatartási időn belül a különböző foglalkozások, valamint a kiegészítő szolgáltatások a következőképpen különülnek el:

A játszóház pénteken 13:00 és 19:00 között, szombaton és vasárnap pedig igény szerint, de maximum 09:00 és 19:00 között várja a 1-14 éves gyermekeket és szüleiket. Az erzsébetvárosi és a kerületen kívüli bölcsődék, óvodák számára péntek délelőttönként 9:00 és 12:00 óra között biztosít kötetlen játékra lehetőséget előzetes bejelentkezés után. Az erzsébetvárosi intézmények számára ingyenesen, míg a kerületen kívüli intézmények számára kedvezményesen biztosítja a 3 órás játszóházi játékot.

A klubfoglalkozások és egyéb foglalkozások (pl. Ringató) hétfőtől csütörtökig 8:00-19:00 között kerülnek megszervezésre.

A kiegészítő szolgáltatásokat (fejlesztő foglalkozások, korai fejlesztés, gyógypedagógiai, logopédiai és pszichológiai ellátás) az alternatív napközbeni ellátás nyitva tartási idejében külön helyiségben, hétköznapokon 8:00 órától 19:00 óráig biztosítjuk.

Tervezett programjainkról folyamatos tájékoztatást nyújtunk honlapunkon ([www.varazsfejleszto.hu](http://www.varazsfejleszto.hu)) és közösségi média felületeken.

1. **A szolgáltatás igénybevételének módja**

A szolgáltatás igénybevétele önkéntes, melynek során a szolgáltató megállapodást nem köt a szülővel, ez alól a napközis tábor kivételt képez.

Minden alkalommal a kiskorú kísérővel/szülővel érkezik az intézménybe, ahol a bejelentkezés alkalmával megismeri és aláírásával elfogadja a Varázsdoboz házirendjét, az abban foglaltakat önmagára és a kiskorúra nézve is kötelező érvényűnek tekinti. Informálódik a térítési díjakról, a szolgáltatás igénybevételének lehetőségeiről, illetve a panaszkezelés módjáról is.

A szolgáltatások térítési díjkötelesek, mely díjakat a mindenkor hatályos – Erzsébetváros Önkormányzata által elfogadott – 6/ 2016. (II.18.) számú önkormányzati rendelet térítési díjakat tartalmazó melléklete határozza meg.

Lehetőség van a nehéz vagy szociálisan hátrányos élethelyzetű, veszélyeztetett gyermekeknek kedvezményes vagy ingyenes formában is igénybe venni az intézményünk szolgáltatásait. Méltányosságról, a szolgáltatások díjainak csökkentéséről vagy ingyenességről minden esetben a Humán Szolgáltató igazgatója dönt a rendelkezésére álló dokumentumok, információk alapján

A Varázsdoboz Fejlesztő Központ és Játszóház házirendje, térítési díjai, valamint a panaszkezelés módja mindenki számára elérhető az intézmény honlapján is ([www.varazsfejleszto.hu](http://www.varazsfejleszto.hu)).

A Házirend célja, hogy az intézményben eltöltött idő alatt a gyermekek biztonságosan és önfeledten játszhassanak, mozoghassanak, illetve részt vehessenek különböző foglalkozásokon, fejlesztéseken. A Házirend az alábbi témakörökre tér ki: felelősség, a szolgáltatások igénybevételének módja, térítési díjak megfizetése, bérletvásárlás szabályai, öltözködési előírások, értéktárgyak behozatala, étkezés, játékhasználat, szabályszegés, kártérítés, tisztaság és rend, adatvédelem.

1. **A szolgáltató, intézmény szolgáltatásáról szóló tájékoztatás helyi módja**

Részletes tájékoztatások a Varázsdoboz nyitva tartásáról, programokról és az aktuális információkról minden esetben megjelenítésre kerülnek a Varázsdoboz faliújságján, a honlapon, facebook oldalon, továbbá olvashatóak plakátokon és szóróanyagokon. A havonta megjelenő kerületi újságban még biztosított a teljes erzsébetvárosi lakosság számára történő tájékoztatás is.

1. **A szolgáltatást igénybe vevők és a szolgáltatást nyújtó személyek jogainak védelmével kapcsolatos szabályok**

A szolgáltatást igénybe vevőknek joga van:

* a szolgáltatásokat teljeskörűen igénybe venni, egyéni bánásmódban részesülni,
* minden fontos kérdésben a tájékoztatáshoz, adatai védelméhez, a személyes adatait tartalmazó nyilvántartásba, dokumentumokba való betekintéshez,
* a szolgáltatást igénybe vevőt megilleti személyes adatainak védelme, valamint a magánéletével kapcsolatos titokvédelem, ezen belül a szolgáltatás vezetője köteles biztosítani, hogy a szolgáltatást igénybe vevő adataihoz, a vezetett nyilvántartásokhoz illetéktelen személy ne jusson hozzá.

A gyermekjogi képviselő neve, elérhetősége a Varázsdoboz területén, mindenki által jól látható helyen kifüggesztésre került.

A szolgáltatást nyújtó dolgozók számára biztosítandó:

* az egészséges és biztonságos munkavégzéshez szükséges törvényi előírásoknak megfelelő munkafeltételek,
* a munkatársnak joga van véleménye kinyilvánítására,
* megkapni a munkavégzéssel kapcsolatos megbecsülést, munkájának elismerését,
* emberi méltóságuk és személyiségi jogaik tiszteletben tartása,
* segítséget szakmai tudásuk gyarapításához.

Elvárás a dolgozók felé a felkészült és lelkiismeretes munkavégzés, a szülőkkel való jó kapcsolatra, partneri együttműködésre törekvés, a gyermeki jogok érvényesülésének biztosítása, valamint a Szociális Munka Etikai Kódexének és a Játszóház programjában és házirendjében megfogalmazott szakmai és adatvédelmi szabályok betartása.

A panaszkezelés a gyermekek védelméről és a gyámügyi igazgatásról szóló 1997. évi XXXI. törvény 36. §-a alapján történik.

A szolgáltatást igénybe vevő szülő vagy törvényes képviselő, a szolgáltatást nyújtó kötelezettségszegése és a szolgáltatás igénybevételével kapcsolatos problémák esetén panasszal élhetnek, melyet a Varázsdoboz szakmai vezetőjéhez és az intézmény vezetőjéhez (Humán Szolgáltató igazgatója) lehet írásban benyújtani. A panasz kivizsgálásának eredményéről a panasztevőt 15 napon belül kell értesíteni és szükség esetén tájékoztatni a sérelem orvoslásának igénybe vehető más módjáról is. A szülő vagy törvényes képviselő az intézmény fenntartójához vagy a gyermekjogi képviselőhöz fordulhat, ha az intézmény vezetője 15 napon belül nem küld értesítést a vizsgálat eredményéről, vagy ha a megtett intézkedéssel nem ért egyet.

1. **A szolgáltatást nyújtó személyek szakmai felkészültségének biztosítása**

A szociális, illetőleg a gyermekjóléti és gyermekvédelmi tevékenységet végző személyek folyamatos szakmai továbbképzésben kötelesek részt venni a 9/2000. (VIII. 4.) SzCsM rendelet szerint. A továbbképzési kötelezettség minősített továbbképzésen való részvétellel teljesíthető. Az intézmény biztosítja ennek lehetőségét.

**Záró rendelkezések**

Jelen szakmai program 2024. …………….... napjával lép hatályba és visszavonásig érvényes.

Jelen szakmai programot Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottsága a Képviselő-testület által átruházott hatáskörben a …./2024. (……..) határozatával hagyta jóvá.

Budapest, 2024.

Farkas Tünde

igazgató

Bischitz Johanna Integrált Humán Szolgáltató Központ